ദ എൽഡർ സിസ്റ്റർ

പത്തൊൻപതാം നൂറ്റാണ്ടിലെ പ്രശസ്ത ഫ്രഞ്ച് ചിത്രകാരനായിരുന്ന വില്യം അഡോൾഫ് ബോഗുറേ 1869-ൽ ചിത്രീകരിച്ച ഒരു എണ്ണച്ചായാചിത്രമാണ് ദ എൽഡർ സിസ്റ്റർ. 1992-ൽ ഒരു അജ്ഞാത ദാനം ആയി ഹ്യൂസ്റ്റണിലെ മ്യൂസിയം ഓഫ് ഫൈൻ ആർട്ട്സിൽ ഈ ചിത്രം ലഭിക്കുകയാണുണ്ടായത്. മ്യൂസിയം വെബ് സൈറ്റ് പ്രകാരം, ഇത് തന്റെ പിതാവിൻറെ ഓർമ്മയ്ക്കായി ഒരു അജ്ഞാത വനിതയുടെ സമ്മാനമായിരുന്നു. അതിനു ശേഷം, എൽഡർ സിസ്റ്റർ എന്നറിയപ്പെടുന്ന ഈ ചിത്രം ഹ്യൂസ്റ്റണിലെ ഫൈൻ ആർട്സ് മ്യൂസിയത്തിന്റെ സ്ഥിരമായ ശേഖരണങ്ങളുടെ ഭാഗമായിരുന്നിട്ടുണ്ട്. ("ആർട്ട് ഓഫ് യൂറോപ്പ്" വിഭാഗത്തിൽ). മ്യൂസിയത്തിന്റെ പെയിന്റിംഗുകളുടെ ശേഖരത്തിൽ ഏറ്റവും ശ്രദ്ധേയമായ ചിത്രങ്ങളിൽ ഒന്നാണ് ഇത്.

ഈ ചിത്രത്തിൽ ഒരു കുട്ടി ("മൂത്തസഹോദരി") ഒരു പാറയിൽ ഇരിക്കുന്നതും ഉറങ്ങുന്ന കുഞ്ഞിനെ ("ഇളയ സഹോദരൻ") തൻറെ മടിയിൽ സൂക്ഷിക്കുന്നതും, അവരുടെ പിന്നിൽ ഒരു ഗ്രാമീണ ഭൂപ്രകൃതിയും ചിത്രീകരിച്ചിരിക്കുന്നു. ഈ ചിത്രത്തിന് ബോഗുറേയുടെ മകൾ ഹെൻറീറ്റേയും മകൻ പോളുമായിരുന്നു മാതൃകയായിരുന്നത്. കാഴ്ചക്കാരനെ നേരിട്ട് നോക്കുന്ന പെൺകുട്ടിയുടെയും അവളുടെ കണ്ണുകളുടെയും സൗന്ദര്യം, കുട്ടികളുടെ കാലുകൾ, കൈകൾ എന്നിവയുടെ സ്ഥാനവും, ബോഗുറേയെന്ന ചിത്രകലാനിപുണന്റെ ചിത്രീകരണശൈലിയെയും വൈഭവത്തേയും എടുത്തു കാണിക്കുന്നു. ചിത്രത്തിന്റെ വ്യാപ്തി 51 × × 38¼ ആണ് (130.2 × 97.2 സെന്റീമീറ്റർ)  ഫ്രെയിം 67½ × 55 × 5 ½ (171.5 × 139.7 × 14 സെന്റീമീറ്റർ) ആണ്. ബോഗുറേയുടെ മറ്റൊരു ചിത്രവും ദ എൽഡർ സിസ്റ്റർ (1864-ൽ പൂർത്തിയായി) എന്ന പേരിൽത്തന്നെ അറിയപ്പെടുന്നു. അതും ഇപ്പോൾ ബ്രൂക്ക്ലിൻ മ്യൂസിയത്തിലെ സ്ഥിരം ശേഖരത്തിന്റെ ഭാഗമാണ്.
 ചിത്രകാരനെക്കുറിച്ച് 
ഫ്രഞ്ച് സ്വദേശിയായ ഒരു ചിത്രകാരനായിരുന്നു വില്യം-അഡോൾഫ് ബോഗുറേ. തന്റെ ആദ്യകാല ചിത്രങ്ങളിൽ പുരാണരംഗങ്ങൾ ചിത്രീകരിക്കുകവഴി അദ്ദേഹം ക്ലാസിൿ രംഗങ്ങൾക്ക്, പ്രത്യേകിച്ച് സ്ത്രീശരീരചിത്രീകരണങ്ങൾക്ക് നവീനഅർത്ഥങ്ങൾ പകർന്നുനൽകി. തന്റെ ജീവിതകാലത്ത് ഫ്രാൻസിലും അമേരിക്കയിലും പ്രസിദ്ധനായിരുന്ന അദ്ദേഹത്തിന് നിരവധി പുരസ്കാരങ്ങൾ ലഭിക്കുകയും ചിത്രങ്ങൾക്ക് ഉയർന്ന വില ലഭിക്കുകയും ചെയ്തു. മാറുന്ന അഭിരുചികളാൽ ഇരുപതാം നൂറ്റാണ്ടിന്റെ ആദ്യമാകുമ്പോഴേക്കും ബോഗുറേയ്ക്കും അദ്ദേഹത്തിന്റെ രചനകൾക്കും സ്വീകാര്യത കുറഞ്ഞുവന്നു. എന്നാൽ 1980 കളിൽ രൂപചിത്രീകരണത്തിൽ ഉണ്ടായ താല്പര്യങ്ങളാൽ അദ്ദേഹം വീണ്ടും ജനശ്രദ്ധയാകർഷിച്ചു. ലഭ്യമായ അറിവുകൾ വച്ച് തന്റെ ജീവിതകാലത്ത് 822 രചനകൾ നടത്തിയ അദ്ദേഹത്തിന്റെ ചിത്രങ്ങളിൽ പലതിനേക്കുറിച്ചുമുള്ള അറിവുകൾ കാലയവനികയ്ക്കുള്ളിൽ മറഞ്ഞുകിടക്കുന്നു.

 അവലംബം

പുറം കണ്ണികൾ
 The Elder Sister, 1869, William Bouguereau, Google Art Project, www.googleartproject.com

വർഗ്ഗം:കുട്ടികളുടെ ചിത്രങ്ങൾ
വർഗ്ഗം:വില്യം-അഡോൾഫ് ബൊഗ്യൂറോയുടെ ചിത്രങ്ങൾ